Le Charivari
Le Charivari oli illustreeritud ajaleht, mida anti välja Pariisis aastatel 1832–1937. Selles ilmusid karikatuurid ja arvustused. Kui valitsus 1835. aastal poliitilised karikatuurid keelustas, asendas Le Charivari need igapäevaelul põhineva satiiriga. Väljaanne ilmus iga päev ajavahemikus 1832–1926 ja pärast seda kord nädalas, kuni lõpetas 1937. aastal ilmumise. Lehe aastatellimus maksis 1835. aastal 60 franki Pariisi lugejatele ja 72 franki ülejäänud Prantsusmaa jaoks. Seda oli kõvasti vähem kui La Caricature'l, mida trükiti kvaliteetpaberile.